
ישיבת עדכון


היו"ר רוחמה אברהם:

	תודה שהגעתם בהתראה קצרה כל כך.  מדובר בישיבת עדכון כי מחר מתקיים קבינט כלכלי חברתי.  מאז שהתקיימה הישיבה הראשונה של ועדת הכספים שבה הוחלט על הקמת ועדת המשנה לעסקים קטנים, נפגשתי עם הגורמים הקשורים לעסקים קטנים, ארגונים שונים, לה"ב, התאחדות התעשיינים, התאחדות בעלי המלאכה הזעירה. כולם אמרו דבר אחד, יש קרן של 100 מיליון שקל, אבל הקריטריונים לקבל הכסף הם  קשים. לאורך כל הפגישות שלי, הדבר המדהים שראיתי, שיש נתק מוחלט בין משרד האוצר לבין משרד התמ"ס. למעשה מדובר בשני גופים שאמורים לטפל בקרן,  וכל אחד ברוגז עם השני. במשרד האוצר הוחלט למנות אדם מיוחד שיטפל בעניין. 

	הוחלט, לקחת את קרן הון חוזר, להפריט אותה, לשנות את שמה, ולהביא אותה למצב, שהקרן במקור לא תהיה אותה קרן אבל הכסף יהיה אותו כסף. למה הכוונה? התקיימו מגעים אינטנסיביים עם שני בנקים, השלישי עומד גם להיכנס, האחד - בנק אוצר החייל, הבנק השני - בנק דיסקונט, כאשר הבנק הבינלאומי מדשדש בפתח להיכנס. יש הסכם, שעל כל שקל שהמדינה תיתן, הבנקים ייתנו פי חמש. 

דניאל בנלולו:

	 תלוי באיזה תנאים. 

היו"ר רוחמה אברהם:

	בתנאים טובים, ב"גרייס". מעבר לכך, בעבר, אדם שרצה לקבל הלוואה היה צריך להוכיח שאין לו מינוס בבנק. זה לא ייקרה. יבחר נציג שיהיה מקובל גם על משרד האוצר וגם על משרד התמ"ס, הוא זה שיבחן את בעל העסק, האם יש לו יכולת החזר ואם כדאי לתת לו הלוואה. במתכונת הראשונה, ההלוואה היתה 250 אלף ש"ח, קרוב לוודאי שהיא תגיע ל-500 אלף ₪. מרמת החזר של שלוש שנים היא תגיע לרמת החזר של חמש שנים. בנוסף לזאת, כל התהליך הביורוקרטי שהונהג עד עכשיו, לא עוד, מבקש ההלוואה לא יצטרך לעבור את ההליך הביורוקרטי של משרד האוצר, התמ"ס וכו', הוא בא רק לנציג היחיד הזה שמונה לכך, הוא עומד מולו ומול הבנק, בזה זה מסתיים. מדובר בשינוי משמעותי בקרן. 

	מחר זה אמור להיות מוצג בפני הממשלה. בשבוע הבא אני רוצה לכנס את ועדת המשנה, לזמן את משרד האוצר, משרד התמ"ת, את הנציגים המקצועיים ולקיים דיון בעניין. 

	לדעתי ההישג הזה הוא הישג משמעותי והוא עוד יותר משמעותי כאשר מביאים אותו בתקופה כזאת.  לדעתי הולכת להיות מהפכה בתחום.

דניאל בנלולו:

	 כחבר ועדת הכספים ושותף לעבודתך, אני אומר יישר כוח, עשית עבודה נהדרת, השקעת ישיבות רבות עם אנשי מקצוע רבים, כל הכבוד לך.  עצתי לך, להביא בפני הוועדה את ההישגים, מה היה ומה יהיה, אני רוצה לפרסם זאת על מנת שהעסקים הקטנים יהיו מודעים לשינוי. בכל מקום שאתה הולך אתה שומע, עסקים קטנים נסגרים, אין עזרה מאף אחד, לכן אני רוצה להביא לידיעה את כל ההישגים שהשגת. 

היו"ר רוחמה אברהם:

	זה יבוא לידיעה בדיון שיתקיים בשבוע הבא. 


דניאל בנלולו:

	 כדאי שתכיני שיעורי בית ותביאי בפנינו, מה היה בעבר, כמה נוצל מהקרן, מה את מציעה היום. 

היו"ר רוחמה אברהם:

	בקרן היו 100 מיליון ₪, מתוך 100 מיליון ₪ נוצלו בסביבות 15 מיליון ₪.  כ-30 איש לערך "זכו" לקבל את ההלוואה,  וזאת לאחר ייסורים רבים.  יש הקצאה של כסף, אבל אף אחד לא מקבל את הכסף כי הדרך שצריך לעבור מלווה בתלאות רבות. 

	אני מבקשת לזמן לשבוע הבא את ועדת המשנה, לזמן את איתן רוב כנציג האוצר, יוחנן לוי, נציג התמ"ת. 

דניאל בנלולו:

	 מי הנציג המקובל על שני הצדדים? 

היו"ר רוחמה אברהם:

	מיכאל תבור הוא הנציג המוסכם של משרד האוצר ומשרד התמ"ת. 

ליאת קרפטי:

	מדובר באדם חיצוני? 

היו"ר רוחמה אברהם:

	מדובר ביועץ חיצוני שבודק את העסקים, רואה מה הסבירות שאותו עסק יתקיים עם קבלת העזרה. 

דניאל בנלולו:

	 יועץ שמקבל שכר ממשרדי הממשלה? 

היו"ר רוחמה אברהם:

	כן. 

דניאל בנלולו:

	 אם תוכלי לישיבה הבאה להניח בפנינו את המסמך שדיברנו עליו, טוב שהוא יהיה בפני החברים. 

היו"ר רוחמה אברהם:

	אין בעיה. 

דניאל בנלולו:

	 אני מבין שצריך להביא זאת גם בפני ועדת הכספים.


היו"ר רוחמה אברהם:

	לאחר מכן נביא זאת בפני ועדת הכספים. 

דניאל בנלולו:

	 לדעתי כדאי שזה יהיה באותו יום, לא צריך להביא הנה שוב את האנשים. 

היו"ר רוחמה אברהם:

	אני לא חושבת שאני אהיה מוכנה בשבוע הבא להביא זאת בפני חברי ועדת הכספים, אני רוצה לעשות זאת בצורה מסודרת, להוציא דוח, המלצות, תמונת מצב וכו'. 

דניאל בנלולו:

	 אנשי מקצוע יכינו לך זאת. להכין מצגת ולהביא זאת בפני הוועדה. 

היו"ר רוחמה אברהם:

	אני צריכה לבדוק את המוכנות של האוצר.  

	אני מודה לכולכם, הישיבה נעולה. 



הישיבה ננעלה בשעה 17:30.
											


 






